**Návrh participatívneho procesu určenia národných priorít implementácie Agendy 2030**

Cieľom navrhovaného participatívneho procesu je určiť približne päť kľúčových tém pre rozvoj SR do roku 2030, ku ktorým bude zároveň možné priradiť jednotlivé globálne ciele Agendy 2030.

V spolupráci s Prognostickým ústavom SAV, ako aj s analytickými jednotkami ústredných orgánov štátnej správy, došlo v priebehu novembra 2017 k prioritizácii cieľov udržateľného rozvoja OSN a globálnych výziev definovaných Svetovým ekonomickým fórom, na základe ich relevancie pre Slovenskú republiku. Výsledkom je návrh piatich prioritných oblastí implementácie Agendy 2030, ktorý však musí byť vnímaný len ako prvotný expertný vstup do následnej širokej verejnej diskusie.

Finálna podoba národných priorít implementácie Agendy 2030 musí byť určená v participatívnom procese pri zapojení predstaviteľov všetkých zainteresovaných aktérov, v súlade s princípmi otvoreného vládnutia. Participačné aktivity sledujúce tento zámer budú začaté v januári 2018.

Navrhovaný harmonogram participatívneho procesu:

1. Príprava participatívneho procesu (december 2017 - január 2018):
   1. Identifikovanie zainteresovaných aktérov
   2. Vytvorenie Expertnej skupiny pre participáciu, ktorá bude odborným garantom participatívneho procesu
   3. Finalizovanie dizajnu participatívneho procesu
2. Participačné aktivity (január 2018 - apríl 2018):
   1. Informačná kampaň: šírenie informácií o Agende 2030 a participatívnom procese
   2. Dialóg so zainteresovanými aktérmi – odborné konferencie/semináre v rôznych častiach Slovenska
   3. Spracovanie výstupov participatívneho procesu – zapracovanie odporúčaní participatívneho procesu do návrhu národných priorít implementácie Agendy 2030
3. Rozhodnutie o výslednej podobe a schválenie návrhu národných priorít implementácie Agendy 2030 Radou vlády SR pre Agendu 2030 pre udržateľný rozvoj (koniec apríla 2018)

Výsledný návrh národných priorít implementácie Agendy 2030 bude v zmysle úlohy B.1. uznesenia vlády SR č. 350 z 24. júla 2017 predložený na rokovanie vlády SR do konca mája 2018.

Po schválení budú národné priority, v súlade s národným implementačným rámcom Agendy 2030 prijatým uznesením vlády č. 350/2017, ďalej rozpracované do strategických cieľov, ktoré by mali spĺňať tzv. SMART kritériá. Ciele podľa týchto kritérií musia byť špecifické (***S****pecific*), merateľné (***M****easurable*), dosiahnuteľné (***A****chievable*), relevantné (***R****elevant*) a časovo ohraničené (***T****ime bound*). Monitorovanie a hodnotenie naplňovania týchto cieľov bude rovnako prebiehať v súlade s národným implementačným rámcom Agendy 2030.